
Ο πολίτης που θα εμπιστευθεί τον ΣΥΡΙΖΑ-ΠΣ, εμπιστεύεται μια συνεπή αριστερή δύναμη που παλεύει, με τεκμηριωμένες προτάσεις, κατά της Δεξιάς

Συνέντευξη της Προέδρου της ΚΟ του ΣΥΡΙΖΑ-ΠΣ, Ρένας  Δούρου, στην ιστοσελίδα «Patrisnews»

Ερ: Κυρία Δούρου μετά από ένα «νεκρό διάστημα» παρέμβασης, επιτρέψτε μου τον χαρακτηρισμό, και τις ανεξαρτητοποιήσεις αρκετών βουλευτών σας, έρχεστε επιθετικά να ζητήσετε «παράδοση εδρών». Τί οδήγησε σε αυτήν την απόφαση και στην συγκεκριμένη προσέγγιση; Θέλετε να καταγράψετε τις δυνάμεις σας; Γιατί δεν υπήρξε άμεση αντίδραση από πλευρά σας όταν το κύμα ανεξαρτητοποιήσεων ξεκίνησε και βέβαια, πως θα πράξετε εάν το κάλεσμα σας δεν βρει ανταπόκριση;

Απ: Από την πρώτη στιγμή που ξεκίνησε το γαϊτανάκι των ανεξαρτητοποιήσεων βουλευτών του ΣΥΡΙΖΑ-ΠΣ, που κράτησαν τις έδρες τους, ως περιουσιακά τους στοιχεία, εμείς κρούσαμε τον κώδωνα του κινδύνου. Καταγγείλαμε την απαξίωση της δημοκρατίας, της πολιτικής και του κοινοβουλίου. Ζητήσαμε την επιστροφή των εδρών. Δώσαμε μια προθεσμία αξιοπρέπειας για να πάψει αυτή η περιφορά των εδρών, που ταΐζει την ακροδεξιά, απωθεί τους πολίτες από την πολιτική. Ήδη το κάλεσμά μας βρίσκει ανταπόκριση. Υποδεχθήκαμε την Πέμπτη στην Κοινοβουλευτική μας Ομάδα τον Σωκράτη Βαρδάκη. Έναν σύντροφο με μακρά πολιτική διαδρομή, κοινοβουλευτική εμπειρία και σταθερή παρουσία στους αγώνες της Αριστεράς. Έναν σύντροφό μας που τίμησε και τιμά τη λαϊκή εντολή των Ηρακλειωτών συμπολιτών μας. Είχαν προηγηθεί οι Θεοδώρα Ακριώτου, βουλεύτρια Ευβοίας και Γιάννης Καριπίδης, βουλευτής Λάρισας, που ενίσχυσαν και συμβάλλουν καθοριστικά στο έργο της ΚΟ. Αναμένονται και άλλες συντρόφισσες και σύντροφοι να ενισχύσουν την κοινοβουλευτική μας προσπάθεια, δημιουργώντας έτσι τις προϋποθέσεις για ακόμη πιο αποτελεσματική κριτική σε μια επικίνδυνη, από την εξωτερική πολιτική ως την οικονομία, δεξιά κυβέρνηση.

Ερ: «Ο ΣΥΡΙΖΑ είναι εδώ» είπατε από το βήμα της Κεντρικής Επιτροπής όμως οι δημοσκοπικές επιδόσεις του ΣΥΡΙΖΑ-ΠΣ χαρακτηρίζονται «χαμηλές » και εγείρουν αναπόφευκτα ερωτήματα για την πολιτική του απήχηση και τη δυνατότητά του να αποτελέσει εναλλακτική κυβερνητική πρόταση. Πού εντοπίζετε τις βασικές αιτίες αυτής της εικόνας; Είναι η ΕΛΑΣ και η επανεμφάνιση Τσίπρα μια από αυτές; Και ποιες εν τέλει συγκεκριμένες πολιτικές ή οργανωτικές αλλαγές θα αναστρέψουν το κλίμα και θα σας καταστήσουν υπολογίσιμα εκλογικά αντίπαλο για το κυβερνών κόμμα; Συνεργασία με την ΕΛΑΣ υπάρχει ως σκέψη; αν και η κίνηση Φάμελλου δεν έτυχε της αναμενόμενης ανταπόκρισης όταν έγινε.

Απ: Σε λιγότερο από 90 μέρες συμπεριλαμβανομένου του Αυγούστου βάλαμε τέλος στη δημοσκοπική δίνη που προκάλεσε η προηγούμενη ηγεσία του κόμματος που προωθούσε, μια παγκόσμια πρωτοτυπία, την αυτοκατάργηση του κόμματός μας. Έχουμε αρχίσει να ανακάμπτουμε και αυτό αποτυπώνεται σε σταθερή ανοδική τάση στις δημοσκοπήσεις. Ανασυνταχθήκαμε, καλύψαμε οργανωτικά κενά. Και το κυριότερο: από τη ΔΕΘ ξεδιπλώσαμε το κοστολογημένο πρόγραμμά μας υπέρ της κοινωνίας, στέλνοντας καθαρό μήνυμα. Ο ΣΥΡΙΖΑ-Π.Σ συνεχίζει σταθερά, καθαρά Αριστερά. Δεν ετεροκαθοριζόμαστε, έχουμε πάγιες θέσεις που δεν τις αλλάζουμε.
Σε αντίθεση με την ΕΛΑΣ, πχ είμαστε καθαρά κατά των ιδιωτικών πανεπιστημίων, πιστεύουμε ότι ο νόμος Πιερρακάκη δεν μεταρρυθμίζεται, καταργείται. Δεν ξεχνάμε τη γενοκτονία των Παλαιστινίων από το Ισραήλ στη Γάζα. Διεκδικούμε τεκμηριωμένα 13ο μισθό και 13 σύνταξη.
Εντός Βουλής, οι 11 βουλευτές δουλεύουμε σαν 100. Επιτελούμε σημαντικό έργο με κατάθεση προτάσεων από τη ρύθμιση του ιδιωτικού χρέους ως την καταπολέμηση της ακρίβειας. Προτάσεις για να μην παγώσουν το χειμώνα τα νοικοκυριά, προτάσεις για προσιτή στέγη για νέα ζευγάρια, φοιτητές, προτάσεις για να φθάνει ο μισθός όλο τον μήνα. Μάλιστα πριν από λίγες μέρες ζητήσαμε τη συγκρότηση Εξεταστικής Επιτροπής της Βουλής για τη διαχείριση του ιδιωτικού χρέους, τα κόκκινα δάνεια, το πρόγραμμα “Ηρακλής”, με στόχο την προστασία των δανειοληπτών που δεν μπορούν να βρίσκονται σε ομηρία διαρκείας λόγω των πρακτικών τραπεζών, funds, servicers! Παράλληλα δουλεύουμε για ένα ενωτικό ψηφοδέλτιο με τις προοδευτικές δυνάμεις και προσωπικότητες που θέλουν και μπορούν, όπως λέμε. Ήδη είχαμε θετική απάντηση από τους Οικολόγους Πράσινους. Όμως αν τα πράγματα δεν προχωρήσουν, ο ΣΥΡΙΖΑ-Π.Σ θα κατέβει αυτοτελώς στις εκλογές. Και από τις φιλόξενες στήλες σας, διαβεβαιώνω ότι ο ΣΥΡΙΖΑ-Π.Σ θα είναι στη νέα Βουλή ως ο καταλύτης για την ενότητα των προοδευτικών δυνάμεων, είτε στην κυβέρνηση είτε στην αντιπολίτευση. 

Ερ: Ο Αλέξης Τσίπρας υπήρξε ο άνθρωπος που οδήγησε τον ΣΥΡΙΖΑ στην εξουσία. Σήμερα, λογίζεται περισσότερο ως εκλογικός αντίπαλος δεδομένου ότι καταγράφονται προσχωρήσεις στελεχών σας στην ΕΛΑΣ και υπάρχει μεγάλη πιθανότητα πολλοί εκ των ανεξαρτήτων να κατέλθουν μαζί του ή βλέπετε και την πιθανότητα να καταστεί «πολιτικός σύμμαχος»; Εσείς προσωπικά, θα μπορούσατε να βρεθείτε ξανά στο ίδιο πολιτικό εγχείρημα μαζί του;

Απ: Εμείς ανήκουμε στο χώρο της ανανεωτικής, ριζοσπαστικής Αριστεράς. Έχουμε στρατηγική, θεμελιακή επιδίωξη τον σοσιαλισμό με δημοκρατία και ελευθερία. Είμαστε κόμμα μελών και αξιών και συνεχίζουμε τις δημοκρατικές, αγωνιστικές παραδόσεις του λαού μας. Ο ΣΥΡΙΖΑ-ΠΣ είναι το κόμμα που χρειάζεται ο τόπος για να γυρίσει τη σελίδα των σκανδάλων, της σήψης και της διαφθοράς της κυβέρνησης της Δεξιάς. Στο πλαίσιο αυτό παλεύουμε για ένα ευρύ μέτωπο όλων των προοδευτικών δυνάμεων, που, σύμφωνα με όλες τις έρευνες, είναι το μόνο που μπορεί να κερδίσει τη ΝΔ.
Αυτή είναι η σταθερή στρατηγική μας σε αντίθεση με την ΕΛΑΣ, που ξεκίνησε από το “ή εμείς ή κανείς”, και πλέον μιλά για “δημοκρατικό πόλο”. Όμως η υπόθεση της ενότητας των προοδευτικών δυνάμεων είναι πολύ σοβαρή για να αντιμετωπίζεται ανάλογα με τις μηνιαίες δημοσκοπήσεις ή τις περιστάσεις.

Ερ: Ο ΣΥΡΙΖΑ δεν έφτασε από τη θέση της κυβέρνησης στη σημερινή του κατάσταση μέσα σε μια νύχτα. Προηγήθηκαν εκλογικές ήττες, αποχωρήσεις, εσωστρέφεια και επιλογές που απομάκρυναν την κοινωνία. Εσείς είστε ένα από τα ιστορικά και αναγνωρίσιμα στελέχη αυτού του πολιτικού χώρου. Ποιο μερίδιο ευθύνης αναλαμβάνετε προσωπικά; Ποιο θεωρείτε ότι ήταν το μεγαλύτερο λάθος του ΣΥΡΙΖΑ και τι θα κάνατε διαφορετικά σήμερα;

Απ: Ο ΣΥΡΙΖΑ-Π.Σ πέρασε από μια δίνη διαδοχικών κρίσεων αναζητώντας μεσσίες και θαυματοποιούς. Αγνοήσαμε το Καταστατικό μας. Και το χειρότερο, αγνοήσαμε τα μέλη μας, τους ανθρώπους μας που μας στήριξαν. Όμως πάθαμε και μάθαμε. Αναγνωρίσαμε και αναγνωρίζω, τις ευθύνες μας. Όπως αναλαμβάνουμε και την ευθύνη να μην επαναλάβουμε τα ίδια λάθη και να προχωρήσουμε στη βάση του Καταστατικού μας. Ενός σημαντικού κειμένου που δεν επιτρέπει αδιέξοδα. Σήμερα δεν έχουμε πλέον την πολυτέλεια νέων διχασμών και μάλιστα στη βάση προσωπικών στρατηγικών, εγωισμών ή ψευτοδιλημμάτων. Για αυτό και η επιλογή μας για συλλογική ηγεσία αποτελεί εχέγγυο για το μέλλον του κόμματος. Άλλωστε, όπως παρατήρησα στην τελευταία συνεδρίαση της ΚΕ, η συλλογικότητα δεν ήταν και δεν είναι επιλογή ήττας, δεν είναι καταφύγιο αδυναμίας μέχρι να εμφανιστεί ο επόμενος αρχηγός. Είναι η πολιτική αυτοπεποίθηση ενός κόμματος που σέβεται και ακούει τα μέλη του, που είναι εντέλει αυτά θα καθορίσουν κυρίαρχα το μέλλον του.

Ερ: Κόμμα εξουσίας ή κόμμα επιβίωσης κ. Δούρου; Θεωρείτε υπαρκτό τον κίνδυνο ο ΣΥΡΙΖΑ να μη βρίσκεται στην επόμενη Βουλή; Αγωνίζεστε εν τέλει για να ξαναγίνετε κόμμα εξουσίας ή απλώς να διατηρήσετε την πολιτική σας ύπαρξη;

Απ: Κόμμα της ανανεωτικής, ριζοσπαστικής Αριστεράς που σε αντίθεση με όμορα κόμματα, υποστηρίζει η προοδευτική παράταξη είναι χρήσιμη όταν αναλαμβάνει την ευθύνη της διακυβέρνησης. Η Αριστερά έχει έτσι χρέος να μην περιχαρακώνεται στις ιδέες της, αναμένοντας το πότε θα ωριμάσουν οι αντικειμενικές και υποκειμενικές συνθήκες για να περάσουμε στον σοσιαλισμό. Αλλά να λειτουργεί καταλυτικά για την ενότητα των προοδευτικών δυνάμεων με στόχο τη συμμετοχή σε προοδευτικά κυβερνητικά σχήματα στη βάση προγραμματικών συγκλίσεων. Και αυτό δεν το ανακαλύψαμε σήμερα, φθινόπωρο του 2026. Το γράφει το Καταστατικό μας εδώ και χρόνια. Το αναφέρει η απόφαση του 5ου Συνεδρίου μας τον Ιούνιο του 2025. Υπήρχε ήδη στις θέσεις του Συνασπισμού. Αυτή η συνέχεια δεν είναι τυχαία. Εκφράζει την πεποίθησή μας ότι, μακριά από μικρομεγαλισμούς και μεσιανισμούς, η συνεργασία είναι ο μόνος δρόμος, όχι για να επιστρέψει ο ΣΥΡΙΖΑ-Π.Σ στην κυβέρνηση, αλλά για να ασκήσει την εξουσία η προοδευτική παράταξη με την κοινωνία, για την κοινωνία.

Ερ: Τα τοπικά σας όργανα, τουλάχιστον στην Πελοπόννησο, ειδικά στην Κορινθία έχουν ατονήσει. Η δε πρόσφατη ανεξαρτητοποίηση του Βουλευτή Γιώργου Ψυχογιού που διατηρούσε ένα επίπεδο διάδρασης, επιδείνωσε την εικόνα. Πως ως ΣΥΡΙΖΑ αναμένετε κοινωνική ισχυροποίηση όταν έχει χαθεί η παρουσία και η επαφή με την Κοινωνία; Υπάρχει σχέδιο αναδιοργάνωσης και επαναδραστηριοποίησης τους;

Απ: Σήμερα ο ΣΥΡΙΖΑ-Π.Σ επιχειρεί να κερδίσει το στοίχημα για ένα κόμμα σταθερά γειωμένο στις τοπικές κοινωνίες, στην Πελοπόννησο και όχι μόνο. Αυτό ήταν και παραμένει το ζητούμενο. Σήμερα ξεκινάμε μια νέα προσπάθεια ανασύνταξης, ύστερα από τις σωρευμένες κρίσεις, για τοπική παρουσία. Να ακούσουμε τους πολίτες, να τους παρουσιάσουμε τις προτάσεις μας, από την καταπολέμηση της ακρίβειας ως την αντιμετώπιση των τοπικών προβλημάτων στο πλευρό των τοπικών κοινωνιών. Να καταφέρουμε μια προωθητική δυναμική. Έχουμε επίγνωση ότι έχουμε δρόμο μπροστά μας που θα τον διανύσουμε με εμπιστοσύνη στα μέλη, στους ανθρώπους που μας στηρίζουν στα δύσκολα, χθες και σήμερα.

Ερ: Η Ευρώπη κ. Δούρου ξεσηκώνεται και παράλληλα φλέγεται. Στο εσωτερικό της χώρας ακούμε τοποθετήσεις περί της ώρας της Ελλάδας που έρχεται αλλά και του παραδείγματος της Γαλλίας, οι ερμηνείες είναι διφορούμενες όπως καταλαβαίνετε δεδομένου ότι δεν μιλάμε μόνο για διαδηλώσεις ειρηνικές και μαζικές κινητοποιήσεις αλλά και για μεγάλης κλίμακας επεισόδια και καταστροφές. Ποια είναι η θέση σας δεδομένου ότι και η χώρα μας βρίσκεται στη δίνη της ακρίβειας και ενός στεγαστικού που συνεχώς διογκώνεται; Θα ήθελα και το σχόλιο σας για την άνοδο της ακροδεξιάς που διαφαίνεται εκ των γεγονότων

Απ: Οι κυβερνήσεις σε χώρες όπως η Γαλλία, η Ιταλία, το Βέλγιο βρίσκονται μπροστά στην δίκαιη αγανάκτηση των λαών τους που οι ζωές τους υποβαθμίζονται καθημερινά εξαιτίας ακριβώς των πολιτικών αυτών των εξουσιών. Οι ανισότητες πολλαπλασιάζονται και βαθαίνουν. Τα εισοδήματα συρρικνώνονται, το κοινωνικό κράτος περιστέλλεται προς όφελος των στρατιωτικών εξοπλισμών σε μια Ευρώπη που στρατιωτικοποιείται ραγδαία και στρέφεται στην οικονομία πολέμου. Γιατί για τα όπλα υπάρχουν πάντα δισεκατομμύρια, που λείπουν δραματικά από τη δημόσια παιδεία, την υγεία, τις υποδομές. Οι ευρωπαϊκές ηγεσίες υιοθετούν την ατζέντα της ακροδεξιάς, πχ στο μεταναστευτικό, κτίζουν μια Ευρώπη- φρούριο, εχθρική στους λαούς, φιλική στους ολιγάρχες. Το Ευρωπαϊκό Λαϊκό κόμμα, οι σοσιαλδημοκράτες, έχουν τεράστιες ευθύνες για την άνοδο της ακροδεξιάς, που όχι μόνο έχει σηκώσει κεφάλι αλλά ετοιμάζεται να ανέβει στην εξουσία, όπως στην περίπτωση της Λεπέν στη Γαλλία. Απέναντι σε αυτό το κύμα ρατσισμού, σκοταδισμού, αμφισβήτησης της Δημοκρατίας, της ισότητας, της ελευθερίας, κοινωνικών δικαιωμάτων που έχουν κατακτηθεί με σκληρούς αγώνες, η Αριστερά αποτελεί, όπως χθες έτσι και σήμερα, το μόνο αξιόπιστο ανάχωμα.

Ερ: Βρεθήκατε πριν από λίγες ημέρες στην Κόρινθο αφορμή των εκρήξεων που κατεγράφησαν στις εγκαταστάσεις της Motor Oil μια εκ των οποίων είχε την τραγική απώλεια δυο ανθρώπων. Από τις συναντήσεις σας προέκυψαν νούμερα εξοργιστικά για μια ευνομούμενη πολιτεία. Υπάρχει περιθώριο παρέμβασης; Στελέχωσης και ουσιαστικού ελέγχου των υπηρεσιών; Το είδαμε με τραγικό τρόπο και στην υπόθεση Μαζωνάκη το ανωτέρω ζήτημα, της απουσίας ουσιαστικού ελέγχου. Υπάρχει εφαρμόσιμη πολιτική σε αυτό; Είναι σαφές πως η καταγραφή κατόπιν των γεγονότων, δεν αρκεί.

Απ: Ασφαλώς και υπάρχει εφαρμόσιμη πολιτική, όπως για παράδειγμα οι προτάσεις του ΣΥΡΙΖΑ-Π.Σ για μέτρα πρόληψης, ελέγχων και πραγματική προστασία και ασφάλεια των εργαζομένων, για έκτακτη εισφορά 90% στα υπερκέρδη των διυλιστηρίων για το 2026, για μέτρα για να ζεσταθούν τα νοικοκυριά. Όλα αυτά όμως προϋποθέτουν πολιτική βούληση που δεν  έχει η κυβέρνηση της ΝΔ. Το αποδεικνύουν οι επιλογές της. Το 2019 η δεξιά κυβέρνηση επέλεξε να υποβαθμίσει την Επιθεώρηση Εργασίας, το πρώην ΣΕΠΕ, δημιουργώντας σοβαρά κενά στους ελέγχους για την ασφάλεια των εργαζομένων. Στην Κόρινθο, οι εκπρόσωποι των εργαζομένων μας παρουσίασαν στοιχεία που προκαλούν οργή. 475 εργατικά ατυχήματα μέσα σε δύο χρόνια και μόλις ένας τεχνικός επιθεωρητής για 18.000 επιχειρήσεις στο Νομό Κορινθίας!
Με αυτές τις συνθήκες, για ποιον ουσιαστικό έλεγχο μιλάμε; Την ίδια πολιτική ακολούθησε η Κυβέρνηση και στον χώρο της Υγείας, με την κατάργηση του Σώματος Επιθεωρητών Υπηρεσιών Υγείας και Πρόνοιας, του ΣΕΥΥΠ, τον Αύγουστο του 2019. Πρόκειται για συνειδητές πολιτικές επιλογές της κυβέρνησης της ΝΔ, που αποδυνάμωσαν τους ελεγκτικούς μηχανισμούς και άφησαν απροστάτευτους εργαζόμενους και πολίτες, προς όφελος πάντοτε των εργοδοτών και των κολλητών και φίλων της. Η κυβέρνηση λοιπόν, δεν δικαιούται να σφυρίζει αδιάφορα όταν οι πολιτικές αυτές κοστίζουν ανθρώπινες ζωές.

Ερ: Με δεδομένο τον κατακερματισμό του προοδευτικού χώρου και την αδυναμία διαμόρφωσης μιας ενιαίας εναλλακτικής πρότασης διακυβέρνησης, ποιες είναι οι προϋποθέσεις για μια ουσιαστική συνεργασία μεταξύ ΣΥΡΙΖΑ-ΠΣ, ΠΑΣΟΚ και άλλων προοδευτικών δυνάμεων; Θα μπορούσε να υπάρξει κοινό πρόγραμμα και εκλογική σύμπραξη πριν από τις επόμενες εθνικές εκλογές και ποια ζητήματα θα αποτελούσαν τις βασικές κόκκινες γραμμές σας; Ρωτώ διότι μοιάζει να «τρώτε τις σάρκες σας» τα κόμματα του προοδευτικού χώρου, χωρίς ουσιαστικά να αντιμετωπίζετε το κυβερνών.

Απ: Οι πολίτες που ο μισθός τους φθάνει δεν φθάνει για 20 μέρες, τα νοικοκυριά που δεν βάζουν πετρέλαιο φέτος ελπίζοντας ο χειμώνας να είναι ήπιος, οι νέοι που δεν γράφτηκαν στο Πανεπιστήμιο της Πάτρας γιατί δεν αντέχει ο οικογενειακός προϋπολογισμός το κόστος ζωής στην περιφέρεια, νομίζετε ότι μπορούν να παρακολουθήσουν τα διάφορα μικροκομματικά παιχνίδια; Παιχνίδια που το μόνο που προσφέρουν είναι υπηρεσίες στη Δεξιά αφού τη συντηρούν στην εξουσία.
Το είδαμε το 2023 όταν το ΠΑΣΟΚ απέρριψε την πρόταση του ΣΥΡΙΖΑ-Π.Σ για απλή αναλογική, ανοίγοντας το δρόμο για δεύτερη κυβερνητική θητεία της ΝΔ. Την ίδια λογική βλέπουμε και σήμερα με την ΕΛ.Α.Σ και το ΠΑΣΟΚ, όταν δεν τσακώνονται μεταξύ τους, να διεκδικούν σταθερά τη… δεύτερη θέση. Εμείς είμαστε σαφείς. Μακριά από μικρομεγαλισμούς, μόνο μια προοδευτική διακυβέρνηση στη βάση προγραμματικών συγκλίσεων μπορεί να ανοίξει νέα προοπτική για τον τόπο. Για αλλαγή και ελπίδα.

Ερ: Κλείνοντας κ. Δούρου, γιατί ένας πολίτης να εμπιστευτεί τον ΣΥΡΙΖΑ; Γιατί κάποιος που σας είχε ήδη επιλέξει να το πράξει ξανά δεδομένου ότι, παρά την σκληρή κριτική στην κυβέρνηση Μητσοτάκη και την κυβερνητική φθορά, η αντιπολίτευση συνολικά και ο ΣΥΡΙΖΑ, δυσκολεύονται αν δεν αδυνατούν, να μετατρέψουν τη δυσαρέσκεια των πολιτών σε δική τους πολιτική δυναμική;

Απ: Ο πολίτης που θα εμπιστευθεί τον ΣΥΡΙΖΑ-Π.Σ, εμπιστεύεται μια συνεπή αριστερή δύναμη, χωρίς ξύλινη γλώσσα, χωρίς παρασκηνιακές συναλλαγές, που παλεύει, με τεκμηριωμένες προτάσεις, κατά της δεξιάς και των πολιτικών της. Παλεύει για να αλλάξει ρότα η Ελλάδα. Παλεύει για μια άλλη, προοδευτική πολιτική. Παλεύει για το παρόν και το μέλλον του τόπου. Εμείς έχουμε δείξει ότι δεν μένουμε στα λόγια, κάνουμε έργο. Έχουμε εχέγγυα. Για παράδειγμα, όταν ήμουν Περιφερειάρχης Αττικής με τη Δύναμη Ζωής, την περίοδο 2014 – 2019, δείξαμε πώς μπορεί να υπάρξει περιφερειακή αυτοδιοίκηση με σαφές κοινωνικό πρόσημο, με διαφάνεια, με λογοδοσία, βάζοντας τις βάσεις για σοβαρά έργα υποδομής που οι “επαγγελματίες της εξουσίας” δεν είχαν κάνει εδώ και δεκαετίες, από την ανάπλαση του Φαληρικού ως την υδροδότηση της Αίγινας. Έργα που δρομολογήσαμε και σήμερα ακόμη εκκρεμούν όπως τα Προσφυγικά της Αλεξάνδρας, με ευθύνες των μετέπειτα δεξιών διοικήσεων. Σήμερα, με αίσθηση ευθύνης απέναντι στους πολίτες, παλεύουμε, εντός κι εκτός Βουλής, για τον μετασχηματισμό της κοινωνικής δυσαρέσκειας σε προωθητική δύναμη για τον τόπο. Το χρωστάμε στις αγωνιστικές παρακαταθήκες του λαού μας, το χρωστάμε στη νέα γενιά. 

